VŠEOBECNÉ PODMIENKY 
SPOLOČNÉHO EURÓPSKEHO FONDU PRE KRAJINY ZÁPADNÉHO BALKÁNU 

Dátum: 7. november 2006, 
v neskoršom znení z 2. októbra 2009  

VŠEOBECNÉ PODMIENKY 
SPOLOČNÉHO EURÓPSKEHO FONDU PRE KRAJINY ZÁPADNÉHO BALKÁNU 
PREAMBULA 

KEĎŽE 
A. 	Európska banka pre obnovu a rozvoj (ďalej len „EBOR“) vznikla na základe Dohody o založení Európskej banky pre obnovu a rozvoj z 29. mája 1990 (ďalej len „Dohoda o založení EBOR“) s cieľom poskytovať pomoc niektorým členom EBOR, ktorí sú prijímateľskými krajinami; Európska investičná banka (ďalej len „EIB“) bola založená v roku 1958 na základe Zmluvy o založení Európskeho spoločenstva (tzv. Rímska zmluva). 
B. 	Od začiatku svojej činnosti EBOR poskytuje krajinám západného Balkánu pomoc pri prechode na trhové hospodárstvo prostredníctvom podpory rozvoja infraštruktúry, privatizačných procesov v rôznych odvetviach hospodárstva, posilňovania finančných systémov a budovania inštitucionálnych kapacít.   
C. 	EBOR je v zmysle článku 20.1 (viii) Dohody o založení EBOR oprávnená uzatvárať s verejnými a súkromnými subjektmi dohody o spolupráci, na ktorých základe EBOR spravuje finančné prostriedky poskytnuté danými subjektmi na účely, ktoré sú v súlade s účelom a úlohami EBOR. 
D. 	Rada riaditeľov EBOR schválila 7. novembra 2006 založenie fondu pre spoluprácu pod názvom „Fond pre krajiny západného Balkánu“ (angl. Western Balkans Fund; ďalej len „WBF“), ako aj súbor všeobecných podmienok správy tohto fondu pre spoluprácu (ďalej len „pôvodné všeobecné podmienky“).   
E. 	Fond WBF mal spoločne s ďalšími fondmi a iniciatívami EBOR, ktoré sú zamerané pre krajiny západného Balkánu, zohrávať kľúčovú úlohu pri odkrývaní potenciálu týchto krajín pri ich prechode na trhové hospodárstvo a prostredníctvom investičných projektov a posilňovania kapacít pomáhať pri zmierňovaní chudoby v týchto krajinách. 
F. 	Vo februári 2008 sa EBOR, EIB, Európska komisia (ďalej len „EK“) a Rozvojová banka Rady Európy (ďalej len „RB RE“), spoločne označované ako „partnerské organizácie“ a jednotlivo ako „partnerská organizácia“, dohodli na vytvorení Investičného rámca pre západný Balkán (angl. Western Balkans Investment Framework; ďalej len „WBIF“) s cieľom posilniť harmonizáciu a spoluprácu v oblasti investícií v záujme socioekonomického rozvoja západného Balkánu. Rada Európskej únie pre hospodárske a finančné záležitosti (ďalej len „Rada ECOFIN“) v máji 2008 uvítala iniciatívu na vytvorenie rámca WBIF, ktorú Európska rada následne schválila v júni 2008. 
G. 	Na účely naplnenia cieľov rámca WBIF partnerské organizácie založili Spoločný grantový nástroj (angl. Joint Grant Facility; ďalej len „JGF“) a Spoločný úverový nástroj (angl. Joint Lending Facility; ďalej len „JLF“) na poskytovanie uceleného finančného balíka grantov a pôžičiek na podporu budovania prioritnej infraštruktúry a ďalších oblastí socioekonomického rozvoja. Referenčný rámec nástroja JGF tvorí prílohu č. 1a týchto všeobecných podmienok (ďalej len „referenčný rámec JGF“). Nástroj JGF budú tvoriť prostriedky, ktoré poskytnú partnerské organizácie, ako aj prostriedky vo forme príspevkov donorských krajín. Prostriedky donorských krajín sa budú zhromažďovať a spravovať v spoločnom fonde pre spoluprácu.  
H.	Vzhľadom na ciele fondu WBF a jeho úspechy pri získavaní a riadení prostriedkov poskytnutých donormi na financovanie projektov na západnom Balkáne sa partnerské organizácie rozhodli, že WBF bude najvhodnejšou platformou na zhromažďovanie a riadenie prostriedkov poskytnutých donormi ako súčasť nástroja JGF a že ho budú spoločne riadiť EBOR a EIB (ďalej spoločne ako „manažéri“ a jednotlivo ako „manažér“). Posilnenie a začlenenie WBF medzi inštrumenty v rámci JGF posilní úlohu WBF pôvodne predpokladanú a stanovenú v odseku E preambuly týchto všeobecných podmienok.  
I.	Preto sa pôvodné všeobecné podmienky týmto menia a WBF sa premenuje na „Spoločný európsky fond pre krajiny západného Balkánu“ (ďalej len „fond“), pričom zhromaždenie prispievateľov, EBOR a EIB jednohlasne odsúhlasili, že uvedená zmena nadobúda platnosť 8. decembra 2009 (ďalej len „dátum nadobudnutia platnosti“; takto zmenené pôvodné všeobecné podmienky sa ďalej označujú len „všeobecné podmienky“). 
V ZMYSLE VYŠŠIE UVEDENÉHO EBOR a EIB súhlasili, že budú fond spoločne spravovať v súlade s týmito všeobecnými podmienkami.
I. VŠEOBECNÉ USTANOVENIA 
1.01. Vymedzenie pojmov 
Pokiaľ z kontextu nevplýva inak, nižšie uvedené pojmy a výrazy používané v týchto všeobecných podmienkach majú tento význam: 
(a) „dohoda o dodržiavaní všeobecných podmienok“ znamená dohodu, ktorú uzatvorí každý prispievateľ, EBOR a EIB, na ktorej základe strany súhlasia, že fond bude spravovaný v súlade so všeobecnými podmienkami;  

(b) „Dohoda o založení EBOR“: má význam podľa odseku A preambuly týchto všeobecných podmienok; 

(c) „zhromaždenie prispievateľov“: znamená zhromaždenie v zmysle článku 3.03 týchto všeobecných podmienok; 

(d) „predseda zhromaždenia prispievateľov“: má význam podľa článku 3.03 týchto všeobecných podmienok; 

(e) „RB RE“: má význam podľa odseku F preambuly týchto všeobecných podmienok; 

(f) „EK“: má význam podľa odseku F preambuly týchto všeobecných podmienok; 

(g) „príspevok/príspevky“: znamená prostriedky poskytnuté  fondu vo forme nenávratného príspevku na základe uzatvorenej dohody o poskytnutí príspevku a v zmysle podmienok v nej stanovených;  

(h) „prispievateľ/prispievatelia“: znamená akýkoľvek verejný subjekt, bilaterálnu finančnú inštitúciu členského štátu EBOR alebo akúkoľvek medzinárodnú medzivládnu organizáciu, ktorá poskytne príspevok do fondu; 

(i) „oznámenie o poskytnutí príspevku“: znamená písomný dohovor alebo písomnú zmluvu medzi prispievateľom a EBOR, v ktorej bude stanovená výška finančného príspevku, ktorý sa prispievateľ zaväzuje poskytnúť; mena, v ktorej bude poskytnutý; a spôsob, akým bude príspevok uhradený na účet fondu. Jej súčasťou môžu byť aj ďalšie potrebné administratívne náležitosti, ktoré sú v súlade so všeobecnými podmienkami. Oznámenie sa uzatvára vo forme priloženej k dohode o dodržiavaní všeobecných podmienok.   
 
(j) „EBOR“: má význam podľa odseku A preambuly týchto všeobecných podmienok; 

(k) „Rada ECOFIN“: má význam podľa odseku F preambuly týchto všeobecných podmienok; 

(l) „dátum nadobudnutia platnosti“: má význam podľa odseku I preambuly týchto všeobecných podmienok; 

(m) „EIB“: má význam podľa odseku A preambuly týchto všeobecných podmienok; 

(n) „fond“: má význam podľa odseku I preambuly týchto všeobecných podmienok; 

(o) „účet fondu“: znamená bankový účet zriadený a vedený EBOR, na ktorý prispievatelia prevedú svoje príspevky do fondu a z ktorého EBOR podľa potreby vypláca prostriedky fondu; 

(p) „prostriedky fondu“: znamená príspevky poskytnuté do fondu, ako je uvedené článku 2.01 týchto všeobecných podmienok; 

(q) „všeobecné podmienky“: má význam podľa odseku I preambuly týchto všeobecných podmienok; 

(r) „pôvodné všeobecné podmienky“: má význam podľa odseku D preambuly týchto všeobecných podmienok; 

(s) „JGF“: má význam podľa odseku G preambuly týchto všeobecných podmienok; 

(t) „referenčný rámec JGF“: má význam podľa odseku G preambuly týchto všeobecných podmienok; 

(u) „JLF“: má význam podľa odseku G preambuly týchto všeobecných podmienok; 

(v) „vedúca finančná inštitúcia“: znamená pre potreby týchto všeobecných podmienok finančnú inštitúciu, ktorú riadiaci výbor poverí realizáciou projektu schváleného výborom (alebo prípadne zhromaždením prispievateľov) a na ktorú budú prevedené prostriedky fondu v zmysle podmienok (ktoré budú v súlade s týmito všeobecnými podmienkami) dohody medzi EBOR spoločne s EIB a príslušnou finančnou inštitúciou na účely realizácie takéhoto projektu; 

(w) „manažér/manažéri“: má význam podľa odseku H preambuly týchto všeobecných podmienok; 

(x) „partnerská organizácia/partnerské organizácie“: má význam podľa odseku F preambuly týchto všeobecných podmienok; 

(y) „skupina subjektov financujúcich projekty“: znamená skupinu subjektov financujúcich projekty v zmysle referenčného rámca JGF; 

(z) „riadiaci výbor“: znamená riadiaci výbor v zmysle referenčného rámca JGF;  

(aa) „WBF“: má význam podľa odseku D preambuly týchto všeobecných podmienok; 
(ab) „účet WBF“: znamená bankový účet vedený EBOR, na ktorom sa nachádzajú prostriedky WBF; 
(ac) „prostriedky WBF“: znamená príspevky poskytnuté do fondu WBF pred dátumom nadobudnutia platnosti týchto všeobecných podmienok; 
(ad) „WBIF“: má význam podľa odseku F preambuly týchto všeobecných podmienok. 
1.02. Účel fondu 
(a) 	Účelom fondu je využívať prostriedky fondu v rámci JGF na:   
(i)	poskytovanie rozličných foriem pomoci, ktoré sú uvedené v referenčnom rámci JGF, na podporu projektov schválených riadiacim výborom, resp. zhromaždením prispievateľov, ktoré budú realizované pod vedením a/alebo dohľadom jednej z partnerských organizácií;  

(ii)	ďalšie aktivity, ktoré riadiaci výbor, resp. zhromaždenie prispievateľov môže v prípade potreby schváliť na odporúčanie skupiny subjektov financujúcich projekty;  

v súvislosti s projektmi realizovanými v krajinách západného Balkánu, ktoré sa zameriavajú na  
-	rozvoj infraštruktúry: fond  bude pomáhať pri rozvoji investícií do infraštruktúry vrátane rozšíreného poskytovania finančne dostupných základných verejných služieb, ako je dodávka vody a elektrickej energie, doprava a komunikácie, ako aj sociálnych služieb; 
-	podporu súkromného podnikania predovšetkým v sektore malého a stredného podnikania (ďalej len „MSP“)/mikropodnikov: podpora sa zameria na zlepšenie prístupu podnikateľov k financiám a poradenstvu, uznávajúc dôležitosť prepojenia medzi tvorbou pracovných miest v súkromnom sektore a znižovaním chudoby. Podporené budú tiež osvetové aktivity vrátane aktivít zameraných na podnikateľky;

-	posilnenie finančného sektora: podpora sa zameria na ďalšie posilňovanie možností finančných inštitúcií na rozšírenie prístupu súkromného sektora k financovaniu;  
-	podpora zlepšovania životného prostredia: fond môže podporovať investície na ochranu a zlepšenie životného prostredia vrátane projektov v oblasti energetickej účinnosti a obnoviteľných zdrojov energie. Aktivity fondu budú zohľadňovať fyzické životné prostredie, spoločenské otázky, pracovné štandardy atď., ktoré sú stanovené v environmentálnych politikách partnerských organizácií; a 
(b) 	Návrhy projektov, ktoré sa majú financovať z prostriedkov fondu, bude riadiacemu výboru predkladať skupina subjektov financujúcich projekty v súlade s referenčným rámcom JGF. Použitie prostriedkov fondu na financovanie týchto projektov podlieha príslušnému rozhodnutiu zo strany riadiaceho výboru v súlade s rozhodovacím postupom stanoveným v referenčnom rámci JGF, resp. rozhodnutiu zhromaždenia prispievateľov, ak si to vyžaduje referenčný rámec JGF, v súlade s rozhodovacím postupom uvedeným v odseku 3.03(l). 

(c) 	Prostriedky fondu sa použijú aj na úhradu administratívnych poplatkov podľa článku 3.05 týchto všeobecných podmienok a nákladov na spätné vymáhanie prostriedkov podľa odseku 3.04(c). 

1.03. Uplatňovanie všeobecných podmienok 
(a) 	Počínajúc dátumom nadobudnutia platnosti týchto všeobecných podmienok sa fungovanie fondu a prijímanie, správa a použitie prostriedkov fondu a nakladenie s nimi budú riadiť týmito všeobecnými podmienkami. Všeobecné podmienky v žiadnom prípade nerušia platnosť žiadneho úkonu, ktorý EBOR legitímnym spôsobom vykonala alebo sa zaviazala vykonať v súvislosti so správou a použitím zdrojov WBF v súlade s pôvodnými všeobecnými podmienkami. Všeobecné podmienky je možné dopĺňať formou postupov a vykonávacích predpisov, ktoré zhromaždenie prispievateľov prijme so súhlasom manažérov.  Bez toho, aby tým bolo dotknuté predchádzajúce ustanovenie, ak sa zistí nesúlad alebo rozpor medzi ustanoveniami všeobecných podmienok a ustanoveniami akýchkoľvek doplňujúcich postupov a/alebo vykonávacích predpisov, ktoré prijme zhromaždenie prispievateľov, rozhodujúce sú ustanovenia všeobecných podmienok.   

(b)	Každý prispievateľ uzavrie s manažérmi fondu dohodu o dodržiavaní všeobecných podmienok pri poskytnutí prvého príspevku do fondu. Prispievatelia, ktorí prechádzajú z fondu WBF, podpíšu dohodu o dodržiavaní všeobecných podmienok hneď, ako to bude po dátume nadobudnutia ich platnosti možné, v každom prípade však skôr, ako EBOR prevedie prostriedky WBF na účet fondu. Uzavretie dohody o dodržiavaní všeobecných podmienok je nevyhnutným predpokladom na poskytnutie príspevku do fondu a účasť v ňom. 

II. PROSTRIEDKY FONDU  
2.01. Prostriedky fondu  

Prostriedky fondu zahŕňajú: 
(a) 	celkový objem prostriedkov WBF, ktoré boli uhradené pred dátumom nadobudnutia platnosti, sú k dispozícii (t. j. nie sú viazané na projekt, resp. neboli vyplatené) na účte WBF a EBOR ich prevedie na účet fondu; 

(b) 	príspevky poskytnuté prispievateľmi podľa odseku 2.02 a 2.03 nižšie k dátumu nadobudnutia platnosti alebo neskôr; 

(c) 	prípadné príjmy z aktivít fondu vrátane príjmov z investovania prostriedkov fondu v súlade s odsekom 3.06; a  

(d) 	sumy vrátené na základe konania vedeného podľa odseku 3.04(c) nižšie; a 

2.02. Príspevky 
(a) 	V zmysle ustanovení odsekov 1.03(b) a 2.02(b) môže príspevok do fondu poskytnúť ktorýkoľvek prispievateľ.  Tieto finančné prostriedky budú poskytnuté v súlade s dohodou o poskytnutí príspevku.   

(b) 	Minimálna výška príspevku, ktorý musí každý prispievateľ uhradiť, aby sa mohol plnohodnotne podieľať na činnosti fondu, je stanovená na EUR 500 000. Na základe výnimky sa prispievatelia fondu WBF automaticky stanú prispievateľmi fondu k dátumu nadobudnutia platnosti, pričom výška ich úvodného príspevku do fondu sa určí rozdelením celkovej výšky prostriedkov WBF existujúcich a dostupných na účte WBF (t. j. nie sú viazané na projekt, resp. neboli vyplatené) pomerne k hodnote ich príspevku/príspevkov, ktoré uhradili do fondu WBF pred dátumom nadobudnutia platnosti týchto všeobecných podmienok. Celková výška príspevku prispievateľa do prostriedkov WBF bude zahŕňať jeho príspevok do WBF v plnej výške dokonca aj v tom prípade, ak časť alebo všetky splátky príslušného príspevku neboli uhradené na účet WBF ešte pred dátumom nadobudnutia platnosti.  Počínajúc dátumom nadobudnutia platnosti sa tieto splátky uhrádzajú na účet fondu podľa lehoty ich splatnosti dohodnutej v platnom oznámení o poskytnutí príspevku uzavretom v súvislosti s WBF medzi prispievateľom a EBOR.  

(c) 	Ako ustanovuje článok V nižšie, v prípade nesúladu medzi ustanoveniami všeobecných podmienok a ustanoveniami dohody o poskytnutí príspevku sú rozhodujúce všeobecné podmienky. 

(d) 	Predpokladá sa, že všetky príspevky poskytnuté do fondu EWBJF, ktorý je nástupcom fondu WBF, budú považované za oficiálnu rozvojovú pomoc. Manažéri vynaložia maximálne úsilie, aby v tomto zmysle získali potvrdenie od OECD. 

(e) 	Prispievateľ môže kedykoľvek zvýšiť svoj príspevok.  Ustanovenia všeobecných podmienok, ktoré sa týkajú príspevku, sa použijú rovnako aj v prípade zvýšenia príspevku. 

2.03. Úhrada príspevkov 
(a) 	Všetky príspevky sa uhrádzajú v mene euro alebo inej voľne vymeniteľnej mene na účet fondu.  Platby možno uhradiť (i) formou jednej splátky alebo (ii) v pravidelných splátkach stanovených v príslušnom oznámení o poskytnutí príspevku, pričom EBOR má právo požiadať o urýchlenú úhradu platieb, ak si to záväzky fondu vyžadujú.  

(b) 	Všetky platby denominované v inej mene ako euro sa pri prijatí prepočítajú na euro; za hodnotu príslušného príspevku sa bude považovať výška uhradenej platby vyjadrená v mene euro.   

2.04. Oddelenie prostriedkov 
(a) 	Prostriedky fondu budú spravované oddelene od riadnych kapitálových zdrojov EBOR a od zdrojov osobitných fondov EBOR, ktoré definuje alebo na ktoré odkazuje Dohoda o založení EBOR.  

(b) 	Riadne kapitálové zdroje EBOR ani zdroje osobitných fondov EBOR sa za žiadnych okolností nesmú zaťažiť stratami a záväzkami, ktoré vyplývajú z operácií alebo iných činností, na ktoré boli prostriedky fondu pôvodne použité alebo určené, ani sa nesmú použiť na krytie týchto strát a záväzkov.  

III. RIADENIE A SPRÁVA FONDU
3.01. Všeobecné zásady riadenia 
(a) 	Ako sa uvádza v odseku H preambuly týchto všeobecných podmienok, fond bude súčasťou nástroja JGF, ktorý je neoddeliteľnou súčasťou rámca WBIF.   

(b) 	Fond nemá samostatnú právnu subjektivitu a EBOR a EIB ho bude riadiť a spravovať v mene prispievateľov v súlade s týmito všeobecnými podmienkami a pod dohľadom zhromaždenia prispievateľov. 

(c) 	V prípade projektov podporených z prostriedkov fondu a schválených riadiacim výborom, resp. zhromaždením prispievateľov, ak to vyžaduje referenčný rámec JGF, pri ktorých implementácii EBOR nevystupuje ako vedúca finančná inštitúcia, EBOR prevedie schválený objem prostriedkov fondu na príslušnú vedúcu finančnú inštitúciu. V dohode uzavretej medzi EBOR, v zhode s EIB a vedúcou finančnou inštitúciou, ktorá obsahuje podmienky prevodu prostriedkov fondu, sa výslovne uvedie, že EBOR (a EIB, ak ani tá nie je vedúcou finančnou inštitúciou)   

(i) 	nenesie zodpovednosť za implementáciu projektu a/alebo použitie a vykazovanie použitia prostriedkov fondu; a  
(ii)  nenesie zodpovednosť voči žiadnej partnerskej organizácii (vrátane vedúcej finančnej inštitúcie), prispievateľovi alebo tretej strane za žiadnu škodu, stratu alebo ujmu, ktorá im môže vzniknúť v dôsledku alebo v súvislosti s implementáciou podporeného projektu a použitím prostriedkov fondu; 

nad rámec výslovne dohodnutý a stanovený v týchto všeobecných podmienkach.  

3.02. Riadiaci výbor a skupina subjektov financujúcich projekty  
Riadiacimi orgánmi nástroja JGF sú riadiaci výbor (angl. Steering Committee) a skupina subjektov financujúcich projekty (angl. Project Financiers´ Group). 
(a) 	Riadiaci výbor budú tvoriť maximálne dvaja (2) zástupcovia EK, EBOR, EIB, RB RE a každého prispievateľa do fondu. Kompetencie riadiaceho výboru sú podrobne opísané v referenčnom rámci JGF.  

(b) 	Skupinu subjektov financujúcich projekty budú tvoriť zástupcovia EK, každej partnerskej medzinárodnej finančnej inštitúcie a každej bilaterálnej finančnej inštitúcie alebo rozvojovej agentúry prispievateľov do EWBJF, ktorých účasť sa riadi rovnakými podmienkami ako účasť EBOR, EIB a RB RE a ktoré dodržiavajú zásady JLF. Kompetencie skupiny subjektov financujúcich projekty sú podrobne opísané v referenčnom rámci JGF.   

3.03. Zhromaždenie prispievateľov  
(a) 	Zhromaždenie prispievateľov fondu budú tvoriť zástupcovia prispievateľov. Členovia zhromaždenia prispievateľov sú zároveň členmi riadiaceho výboru.  
(b) 	Zhromaždenie prispievateľov 

(i) 	určuje v súlade s referenčným rámcom JGF a týmito všeobecnými podmienkami základné smerovanie fondu;  

(ii)   na platforme riadiaceho výboru schvaľuje financovanie projektov z prostriedkov fondu, ak to vyžaduje referenčný rámec JGF, v súlade s rozhodovacím postupom uvedeným v odseku 3.03(l) nižšie; 

(iii) monitoruje úhradu príspevkov určených do fondu, pričom prihliada na implementáciu projektov, pre ktoré riadiaci výbor, resp. samotné zhromaždenie prispievateľov schválilo podporu z prostriedkov fondu; 

(iv)   rozhoduje o prijatí opatrení podľa odseku 3.03(n) nižšie; 

(v) 	prehodnocuje efektívnosť aktivít financovaných z prostriedkov fondu; 

(vi)   schvaľuje ročnú účtovnú závierku fondu;  

(vii) sleduje vyplácanie prostriedkov z fondu vrátane konečných platieb z fondu v prípade zrušenia dohody o poskytnutí príspevku a/alebo ukončenia činnosti fondu; a 

(viii) prijíma rozhodnutia podľa odseku 3.03(p) nižšie. 

(c) 	V zmysle odseku 2.02(b) bude mať každý prispievateľ právo byť zastúpený v zhromaždení prispievateľov a zúčastňovať sa jeho zasadnutí, pokiaľ príslušný prispievateľ ku dňu zasadnutia zhromaždenia prispievateľov splnil svoje záväzky vyplývajúce z jeho dohody/dohôd o poskytnutí príspevku.  

(d) 	Zástupca prispievateľa v zhromaždení prispievateľov vykonáva svoju funkciu bez nároku na odmenu z fondu.  Každý zástupca môže mať vlastných poradcov, ktorí takisto nemajú nárok na odmenu z fondu. Účastníci zhromaždenia prispievateľov si hradia svoje náklady na účasť z vlastných zdrojov. Jednotlivec môže v zhromaždení prispievateľov zastupovať naraz niekoľkých prispievateľov, ak sa tak príslušní prispievatelia dohodli a pred konaním zasadnutia o tom písomne informovali manažérov. 

(h) 	Zhromaždenie prispievateľov zasadá minimálne dva (2) razy ročne, aby vykonalo aktivity podľa odseku 3.03(b). Tieto zasadnutia sa zvyčajne konajú v rámci zasadnutí riadiaceho výboru, pokiaľ rozhodnutie, ktoré je potrebné urobiť, alebo otázky, ktoré je potrebné prediskutovať, nevyžadujú inak. 

(i) 	Zhromaždenie prispievateľov sa môže stretávať aj na osobitných zasadnutiach, aby prehodnotilo implementáciu fondu. Takéto zasadnutia zvoláva predseda zhromaždenia prispievateľov na žiadosť EBOR, EIB alebo prispievateľov, ktorých príspevky spolu predstavujú minimálne jednu tretinu celkovej hodnoty všetkých príspevkov uhradených do fondu ku dňu, keď príslušnú žiadosť predložia EBOR alebo EIB. 

(j) 	Predseda zhromaždenia prispievateľov bude spolupredsedom riadiaceho výboru v súlade s referenčným rámcom JGF. 

(k) 	Po dohode s manažérmi môže zhromaždenie prispievateľov požiadať zástupcov vlád, iných inštitúcií a subjektov, aby sa ako pozorovatelia zúčastnili diskusie o špecifických bodoch na programe zasadnutia. 

(l) 	Zhromaždenie prispievateľov sa bude v prípade potreby usilovať rozhodovať na základe konsenzu všetkých prispievateľov prítomných na zasadnutí, na ktorom sa príslušné rozhodnutie prijíma. 

Ak konsenzus nie je možné dosiahnuť, zhromaždenie prispievateľov bude rozhodovať hlasovaním. Každý prispievateľ bude mať jeden (1) hlas. Rozhodnutie sa bude považovať za prijaté, ako ho schváli minimálne dvojtretinová väčšina prispievateľov, ktorí sa hlasovania zúčastnia, pod podmienkou, že celková výška príspevkov, ktoré prispievatelia hlasujúci za prijatie rozhodnutia uhradili k dátumu nadobudnutia platnosti týchto všeobecných podmienok alebo neskôr, predstavuje najmenej dve tretiny celkovej výšky prostriedkov fondu (vrátane hodnoty časti prostriedkov fondu, ktoré už boli vyplatené alebo ktoré ešte vyplatené neboli, ale už sú na vyplatenie viazané). 

(m) 	Vo výnimočných prípadoch môže zhromaždenie prispievateľov prijímať rozhodnutia v súlade s rozhodovacím postupom podľa odseku 3.03(l) vyššie aj mimo svojho zasadnutia, prostredníctvom písomného uznesenia.  Takéto uznesenie bude schválené, ak všetci prispievatelia s právom zúčastňovať sa na rozhodovaní písomne potvrdia svoj súhlas s písomným uznesením. Na zaslanie svojej odpovede budú mať minimálne desať (10) pracovných dní. Ak prispievateľ nepredloží svoje stanovisko k písomnému uzneseniu v lehote určenej na tento účel, jeho hlas sa započíta v prospech daného uznesenia.  

(n) 	Ak podľa názoru manažérov neplnenie povinností prispievateľa, ktoré mu vyplývajú z dohody o poskytnutí príspevku, môže závažným spôsobom zasahovať do činností fondu alebo im škodiť, či už v celku, alebo čiastočne, manažéri sú oprávnení požiadať predsedu predchádzajúceho zhromaždenia prispievateľov, aby zvolal mimoriadne zasadnutie, na ktorom zhromaždenie prispievateľov rozhodne o prijatí náležitých opatrení. 

(o) 	EBOR a EIB sa budú zúčastňovať zasadnutí zhromaždenia prispievateľov z titulu svojej funkcie manažéra fondu, nemajú však právo hlasovať na týchto zasadnutiach. 

(p) 	V zmysle ustanovení odseku 3.03(l) zhromaždenie prispievateľov do fondu môže prijať svoj vlastný rokovací poriadok a smernice. Rokovací poriadok a smernice musia byť v súlade so všeobecnými podmienkami.  

3.04. Riadenie a správa fondu 
(a) 	EBOR a EIB budú fond spoločne riadiť v súlade s týmito všeobecnými podmienkami.  Na základe vzájomne koordinovaného postupu budú EBOR a EIB plniť predovšetkým tieto úlohy: 

(i) 	manažéri zabezpečia vlastný personál a ďalších odborníkov so schopnosťami a kompetenciami potrebnými na riadenie fondu; 

(ii)  EBOR zriadi a bude viesť účet fondu a pripravovať ročné účtovné závierky fondu; manažéri budú predkladať správy o aktivitách financovaných z prostriedkov fondu zhromaždeniu prispievateľov na posúdenie a schválenie;  

(iii) každý z manažérov v rámci svojho úradu vytvorí sekretariát fondu, ktorého úlohou bude koordinovať ich postup pri plnení týchto úloh: 

•	súčinnosť s prispievateľmi v rozsahu potrebnom na výkon svojich manažérskych povinností;  

•	koordinácia postupu v rámci skupiny subjektov financujúcich projekty a súvisiace úlohy; 

•	príprava zasadnutí zhromaždenia prispievateľov; 

•	predkladanie všetkých potrebných správ a technickej dokumentácie zhromaždeniu prispievateľov, a to vrátane výročnej správy v rozsahu, v akom neduplikuje ostatné predkladané správy a/alebo informácie poskytnuté prostredníctvom riadiaceho výboru. Takéto správy, ak ich nepredloží riadiaci výbor, poskytnú ucelený prehľad o implementácii projektov financovaných z prostriedkov fondu s tým, že v prípade projektov financovaných z prostriedkov fondu, pri implementácii ktorých EBOR alebo EIB nevystupujú ako vedúca finančná inštitúcia, sa správy obmedzia len na informácie, ktoré manažérom poskytla vedúca finančná inštitúcia; 

•	predkladanie písomných uznesení prispievateľom na schválenie a informovanie prispievateľov o výsledkoch schvaľovacieho procesu; 

•	zabezpečenie dostatočného zviditeľnenia fondu a jeho prispievateľov vo všetkých publikáciách EBOR a EIB a pri komunikácii s prijímateľskými krajinami, inými subjektmi a médiami s tým, že manažéri pri príprave a realizácii takýchto opatrení na zabezpečenie publicity primerane zohľadnia relatívnu veľkosť príspevkov, ktoré jednotliví prispievatelia poskytli do fondu; a 

•	plnenie ďalších funkcií potrebných na efektívnu správu fondu okrem funkcií, ktoré patria do pôsobnosti zhromaždenia prispievateľov a manažéri neboli poverení ich výkonom. 

(b) 	Pri riadení fondu a jeho prostriedkov EBOR a EIB postupujú s rovnakou starostlivosťou a opatrnosťou ako pri riadení svojich vlastných kapitálových zdrojov a v tomto ohľade nemajú voči prispievateľom žiadnu ďalšiu zodpovednosť. EBOR ani EIB nebudú musieť vykonávať due diligence v súvislosti so žiadnym projektom, ktorý využíva podporu z prostriedkov fondu na základe súhlasu riadiaceho výboru, resp. zhromaždenia prispievateľov, v ktorého rámci nevystupujú ako vedúca finančná inštitúcia. 

(c) 	V prípade zneužitia alebo podozrenia zo zneužitia prostriedkov poskytnutých z fondu sú manažéri oprávnení po porade so zhromaždením prispievateľov pristúpiť k ich vymáhaniu spôsobom, ktorý zhromaždenie prispievateľov schváli v súlade s ustanoveniami odseku 3.03(l) vyššie, pričom budú postupovať s rovnakou starostlivosťou a obozretnosťou ako pri projektoch EBOR a EIB financovaných z ich riadnych kapitálových zdrojov a zohľadnia záujmy, stanoviská, názory, odporúčania a rady zhromaždenia prispievateľov. Náklady na takéto konanie budú hradené z prostriedkov fondu pomerne k výške príspevku každého prispievateľa do fondu alebo, v prípade nedostatku prostriedkov vo fonde, tieto náklady uhradí jednotlivo každý prispievateľ, pričom výška jeho úhrady sa opäť určí pomerne k výške jeho príspevku do fondu.  

(d) 	Manažéri sú oprávnení prijať prevádzkové postupy, zlučiteľné so všeobecnými podmienkami, ktoré považujú za potrebné alebo vhodné na účely efektívnej správy fondu. 

(e) 	Celá komunikácia a všetky oznámenia potrebné alebo povolené v zmysle všeobecných podmienok sa zasielajú v písomnej forme najvhodnejšími dostupnými prostriedkami. Celá komunikácia a všetky oznámenia potrebné alebo povolené v zmysle všeobecných podmienok sa môžu zasielať aj elektronickou poštou, pokiaľ sa prispievateľ a manažéri na tom výslovne dohodnú písomnou formou. 

(f) 	Dokumenty a materiály vypracované manažérmi, ktoré sa týkajú jednotlivých projektov predložených na financovanie z fondu alebo jeho aktivít, sa prispievateľom poskytnú v súlade so zásadami zachovania dôvernosti informácií. Tieto dokumenty a materiály možno sprístupniť tretím stranám len s predchádzajúcim súhlasom EBOR a EIB. 

3.05. Administratívne poplatky 
Náklady na riadenie a správu fondu znášajú manažéri; na tento účel sa manažérom uhrádza administratívny poplatok vo výške dvoch percent (2 %) z celkovej výšky príspevkov uhradených do fondu. Administratívny poplatok bude splatný z každého príspevku pri jeho prevode na účet fondu a rozdelený rovným dielom medzi EBOR a EIB. Samotná zmena počtu manažérov fondu nebude mať vplyv na výšku administratívneho poplatku, ktorá je stanovená v tomto odseku (t. j. 2 %) a ktorá sa môže v prípade potreby upraviť.  
3.06. Investície 
EBOR môže investovať prostriedky uložené na účte fondu, ktoré nie sú okamžite potrebné, pričom takto získaný príjem je súčasťou prostriedkov fondu. 
3.07. Stanovenie hodnoty meny 
S výnimkou prípadov podľa odseku 2.03 vždy, keď na účely vypracovania alebo predloženia finančných výkazov bude potrebné vyjadriť hodnoty jednej meny v inej mene alebo v zúčtovacej jednotke EBOR, hodnotu meny stanoví EBOR použitím rovnakých zásad, ako používa pri vlastných bežných operáciách. 
3.08. Účty a audit 
(a) 	EBOR vedie účty fondu v mene euro v súlade s rovnakými účtovnými zásadami, ako uplatňuje v prípade svojich ďalších fondov technickej spolupráce. 

(b) 	Finančné výkazy fondu každoročne overujú, v lehote do konca júna nasledujúceho roka, externí audítori EBOR rovnakým spôsobom, ako sa uplatňuje v prípade riadnych kapitálových zdrojov EBOR. Náklady na audit sa uhrádzajú z administratívnych poplatkov uvedených v odseku 3.05 všeobecných podmienok. 

(c) 	V prípade fondu sa za fiškálny rok považuje kalendárny rok. Pokiaľ sa so zhromaždením prispievateľov nedohodne inak, prvé fiškálne obdobie fondu končí 31. decembra toho istého roku, v ktorom všeobecné podmienky nadobudli platnosť.  

3.09. Politiky a postupy platné pre implementáciu projektov schválených na financovanie z prostriedkov fondu 
Projekty, ktoré riadiaci výbor, resp. zhromaždenie prispievateľov schváli na financovanie z prostriedkov fondu, sa implementujú v súlade s platnými politikami a postupmi vedúcich finančných inštitúcií. Vyššie uvedené platí pre obstarávanie tovarov, prác a služieb vrátane poradenských služieb potrebných na implementáciu projektov a financovaných z prostriedkov fondu. 
3.10. Zodpovednosť 
Žiadny prispievateľ neprevezme zodpovednosť za (i) nároky tretej strany na náhradu škody, ktorá vznikla na základe implementácie projektu financovaného z prostriedkov fondu, alebo za (ii) škodu alebo ujmu spôsobenú zamestnancom EBOR alebo EIB alebo na ich majetku v súvislosti s riadením a/alebo správou fondu nad rámec svojho príspevku. 
3.11. Revízia 
Do 31. decembra 2010 sú manažéri povinní zvolať v zmysle ustanovení odseku 3.03(i) mimoriadne zasadnutie zhromaždenia prispievateľov, ktorého cieľom je prehodnotiť  
(a) 	výšku administratívneho poplatku, hradeného prispievateľmi s cieľom upraviť ho v prípade potreby tak, aby zohľadňoval skutočné náklady na riadenie a správu fondu, ktoré manažéri vynaložili v období od dátumu nadobudnutia platnosti do dátumu revízie, a celkovú hodnotu všetkých príspevkov za rovnaké obdobie; 

(b) 	prípadné zmeny nevyhnutné na riadenie fondu; a 

(c) 	celkovú hodnotu všetkých príspevkov do fondu za obdobie od dátumu nadobudnutia platnosti do dátumu revízie v súvislosti s potrebami JGF.  

Všetky rozhodnutia, ktoré zhromaždenie prispievateľov prijme na tomto mimoriadnom zasadnutí, musia byť prijaté v súlade s rozhodovacím postupom uvedeným v článku 3.03(l) týchto všeobecných podmienok. Ak sú tieto rozhodnutia nezlučiteľné s týmito všeobecnými podmienkami alebo inak vyžadujú ich zmenu, príslušné rozhodnutia a z nich vyplývajúce zmeny všeobecných podmienok sa stanú účinnými, až keď do platnosti vstúpi formálny dodatok k všeobecným podmienkam, uzavretý v súlade s ustanoveniami článku V nižšie. 

IV. UKONČENIE 
4.01. Ukončenie činnosti fondu 
(a) 	Fond  bude fungovať až do vyčerpania všetkých prostriedkov. 

(b) 	Bez ohľadu na prechádzajúci odsek (a) a v zmysle odseku 4.03 činnosť fondu možno kedykoľvek ukončiť na základe rozhodnutia zhromaždenia veriteľov prijatého s jednohlasným súhlasom prispievateľov a dohody s manažérmi. 

(c) 	Fond  ukončí svoje aktivity automaticky v prípade, keď EBOR ukončí svoje činnosti podľa článku 41 Dohody o založení EBOR. 

(d) 	Ktorýkoľvek z manažérov, resp. obidvaja, môže ukončiť výkon funkcií, ktoré mu boli zverené na základe týchto všeobecných podmienok, výpoveďou so šesťmesačnou výpovednou lehotou, ktorú predloží zhromaždeniu prispievateľov a druhému manažérovi po konzultáciách so zhromaždením prispievateľov a druhým manažérom. Ak svoje funkcie prestane vykonávať len jeden z manažérov, druhý manažér prevezme na seba jeho funkcie a práva v zmysle týchto všeobecných podmienok v platnom znení.  

4.02. Ukončenie dohody o poskytnutí príspevku 
(a) 	V súlade s odsekom 4.02(b) a odsekom 4.04 môže ktorýkoľvek prispievateľ kedykoľvek ukončiť svoju dohodu o poskytnutí príspevku písomnou výpoveďou so šesťdesiatdňovou (60) výpovednou lehotou. 

(b) 	Dňom nadobudnutia platnosti výpovede dohody o poskytnutí príspevku zanikajú všetky práva a povinnosti príslušného prispievateľa voči  fondu s výnimkou tých, ktoré sú uvedené v tomto článku IV.  Prispievateľ bude oslobodený od všetkých záväzkov uhradiť do fondu akúkoľvek sumu svojho príspevku v zmysle príslušnej dohody o poskytnutí príspevku, ktorá ešte nie je „viazaná v plnej výške“.  Suma „viazaná v plnej výške“ znamená prostriedky viazané na projekty schválené riadiacim výborom, resp. zhromaždením prispievateľov bez ohľadu na to, či niektorá z partnerských organizácií už podpísala implementačné dokumenty alebo či už EBOR previedla prostriedky z účtu fondu.  

4.03. Nakladanie s prostriedkami pri ukončení činnosti fondu 
Pri ukončení činnosti fondu sa nakladenie s prostriedkami fondu riadi týmito ustanoveniami: 
(a) 	EBOR a EIB okamžite ukončia všetky aktivity týkajúce sa takýchto prostriedkov fondu s výnimkou činností súvisiacich s riadnou správou, zabezpečením a uchovaním takýchto prostriedkov fondu a s vyrovnaním priamych alebo podmienených záväzkov, ktoré sa na ne vzťahujú. 

(b) 	EBOR v zmysle odseku (c) nižšie rozdelí celkové čisté aktíva fondu (uvedenú v účtovníctve EBOR ku dňu ukončenia jeho činnosti) medzi prispievateľov pomerne podľa výšky ich príspevok poskytnutých do fondu. Prostriedky budú vyplatené v lehotách, menách a type aktív podľa rozhodnutia EBOR, ktoré schváli zhromaždenie prispievateľov. 

(c) 	K vyplateniu prostriedkov nedôjde, kým nie sú splatené alebo zabezpečené všetky záväzky fondu (vrátane platieb splatných v prospech EBOR a/alebo EIB).  Vyplatenie prostriedkov prispievateľovi je podmienené vyrovnaním všetkých jeho nesplatených záväzkov voči EBOR a/alebo EIB v súvislosti s jeho príspevkom do fondu.  

(d) 	Všetky práva a povinnosti EBOR a EIB podľa týchto všeobecných podmienok, ako aj práva a povinnosti prispievateľov v zmysle tohto článku IV všeobecných podmienok ostávajú nedotknuté až do konečného rozdelenia čistých aktív fondu. 

4.04. Nakladanie s prostriedkami fondu pri ukončení dohody o poskytnutí príspevku 
Pri ukončení dohody o poskytnutí príspevku sa na príspevok poskytnutý na jej základe použijú tieto ustanovenia: 
(a) 	EBOR a EIB okamžite ukončia všetky aktivity týkajúce sa takéhoto príspevku s výnimkou činností súvisiacich s riadnou správou, zabezpečením a uchovaním takéhoto príspevku a s vyrovnaním priamych alebo podmienených záväzkov, ktoré sa naň vzťahujú. 

(b) 	EBOR v zmysle odseku (c) nižšie vyplatí príslušnému prispievateľovi všetky finančné prostriedky, ktoré poskytol na základe príslušnej dohody o poskytnutí príspevku a v čase jej ukončenia neboli ešte viazané. Prostriedky budú vyplatené v lehotách a menách podľa rozhodnutia EBOR, ktoré schváli zhromaždenie prispievateľov. 

(c) 	EBOR nevyplatí žiadne prostriedky, kým nie je splatená alebo zabezpečená pomerná časť všetkých záväzkov (vrátane platieb splatných v prospech EBOR a/alebo EIB) súvisiacich s takýmto príspevkom. Vyplatenie prostriedkov prispievateľovi je podmienené vyrovnaním všetkých jeho nesplatených záväzkov voči EBOR a/alebo EIB v súvislosti s jeho príspevkom do fondu. 

(d) 	V prípade, ak sa uvoľnia alebo vrátia do fondu akékoľvek finančné prostriedky viazané na projekt schválený na financovanie z prostriedkov fondu v súlade s referenčným rámcom JGF, danému prispievateľovi sa vyplatí pomerná časť takýchto uvoľnených alebo vrátených finančných prostriedkov. 

(e) 	Všetky práva a povinnosti EBOR a EIB podľa týchto všeobecných podmienok, ako aj práva a povinnosti prispievateľov v zmysle tohto článku IV všeobecných podmienok ostávajú nedotknuté až do vyplatenia konečnej platby príslušnému prispievateľovi.  

V. ZMENY A DODATKY 
Všeobecné podmienky možno meniť a dopĺňať len na základe rozhodnutia, ktoré zhromaždenie prispievateľov prijme v súlade s postupom stanoveným v odseku 3.03(l) týchto všeobecných podmienok, a so súhlasom EBOR a EIB. Zmeny a dodatky k všeobecným podmienkam sa uplatňujú v súlade s ich ustanoveniami, resp. ak také konkrétne ustanovenie neexistuje, odo dňa, keď ich schváli zhromaždenie prispievateľov a odsúhlasia manažéri. 
Príloha 1a, v znení prípadných neskorších zmien a dodatkov prijatých na základe konsenzu všetkých členov riadiaceho výboru, tvorí neoddeliteľnú súčasť týchto všeobecných podmienok. V prípade nesúladu alebo nezrovnalostí medzi všeobecnými podmienkami, dohodou o poskytnutí príspevku a/alebo prílohou č. 1a, sa za rozhodujúce považujú jednotlivé dokumenty v tomto poradí:
 (i) 	referenčný rámec JGF (príloha č. 1a);  
(ii) 	všeobecné podmienky; 
(iii) 	príslušné oznámenie o poskytnutí príspevku. 
VI. RIEŠENIE SPOROV 
(a) 	Ak dôjde k nezhodám medzi EBOR a/alebo EIB a ktorýmkoľvek prispievateľom, ktorý je ich členom, týkajúcim sa záležitostí vyplývajúcich z príspevku prispievateľa alebo v súvislosti s ním a spor nie je možné urovnať priateľským spôsobom prostredníctvom vzájomných konzultácií, spor sa bude riešiť medzi prezidentom EBOR, resp. prezidentom EIB, a guvernérom EBOR, resp. EIB, ktorý zastupuje daného prispievateľa. Prispievateľ, ktorý je členom EBOR alebo EIB, však môže vo svojom oznámení o poskytnutí príspevku žiadať o riešenie sporov prostredníctvom arbitráže.  

(b) 	Ak dôjde k nezhodám medzi EBOR a/alebo EIB a prispievateľom, ktorý nie je ich členom, v súvislosti s príspevkom poskytnutým týmto prispievateľom a strany nedokážu svoj spor urovnať priateľským spôsobom, spor sa bude riešiť arbitrážou v zmysle príslušného oznámenia o poskytnutí príspevku. 

Prílohy: 
Príloha č. 1a: Referenčný rámec JGF